钦定古今图书集成/理学汇编/经籍典/第155卷 > 文献通考 > 辨郑夹漈诗传
## 钦定古今图书集成/理学汇编/经籍典/第155卷 > 文献通考 > 辨郑夹漈诗传

《毛诗》自郑氏既笺之后，而学者笃信康成，故此诗专
行，三家遂废。《齐诗》亡于魏，《鲁诗》亡于西晋。隋、唐之世，
犹有《韩诗》可据。迨五代后，《韩诗》亦亡，至今学者只凭
毛氏，且以《序》为子夏所作，更不敢拟议。盖事无两造
之辞，狱有偏听之惑。今作《诗辨妄》六卷，可以见其得
失。陈氏曰：“《辨妄》者，专指毛、郑之妄，谓《小序》非子夏所”
作可也，尽削去之，而以己意为之《序》，可乎？樵之学虽
自成一家，而其师心自是，殆孔子所谓“不知而作”者
也。

按：夹漈专诋《诗序》，晦庵从其说。所谓“事无两造之辞，
则狱有偏听之惑”者，大意谓《毛序》不可偏信也。然愚
以为譬之听讼，《诗》者，其事也；齐、鲁、韩、毛则证验之人
也。《毛诗》本书具在，流传甚久，譬如其人亲身到官，供
指详明，具有本末者也。齐、鲁、韩三家本书已亡，于它书中间见一二，而真伪未可知，譬如其人元不到官，
又已身亡，无可追对，徒得之风闻道听，以为其说如
此者也。今舍《毛诗》而求证于齐、鲁、韩，犹听讼者以亲
身到官，所供之案牍为不可信，乃采之于傍人传说，
而欲以断其事也，岂不误哉！